Predkladacia  správa

Materiál “Návrh základných podmienok na vypísanie výberového konania na poskytovanie mobilných telekomunikačných služieb v pásmach UMTS a GSM” vychádza z týchto základných dokumentov:
a) z uznesenia vlády SR č. 418/2001, ktorým bol schválený materiál “Analýza a návrh postupného uvoľňovania frekvenčných pásiem, ktoré sú obsadené zložkami Ministerstva obrany SR, pre poskytovanie mobilných telekomunikačných služieb GSM a UMTS”,
b) zo schválenej Telekomunikačnej politiky SR na roky 2000-2002 (uznesenie vlády SR č.440/2000),
c) z Rozhodnutia č. 128/1999/ES Európskeho parlamentu a Rady zo 14. decembra 1998  o koordinovanom zavedení tretej generácie mobilného a bezdrôtového komunikačného systému (UMTS) v Európskom spoločenstve.

Zámerom predkladaného materiálu je stanoviť základné podmienky na výberové konanie pre udelenie licencií na poskytovanie mobilných telekomunikačných služieb v pásmach GSM a UMTS. Takýmito podmienkami sú: počet licencií, šírka prideleného frekvenčného pásma, dĺžka trvania licencie a jej územná pôsobnosť, spôsob výberového konania, návrh základných kritérií pre daný spôsob výberového konania, ako aj predpokladaná minimálna ponúknutá cena za licenciu.
V súčasnosti sú na Slovensku v prevádzke mobilné telekomunikačné systémy NMT 450, GSM 900 a GSM 1800, ktoré je možné nazvať mobilnými systémami prvej a druhej generácie. UMTS je systém tretej generácie, ktorý ponúka užívateľom možnosť využívať rôzne multimediálne aplikácie požadujúce vysokorýchlostný prenos dát. UMTS poskytne užívateľovi prístup k rozvinutým službám, ako je vysokorýchlostné mobilné pripojenie k Internetu, možnosť videokonferencií prostredníctvom pohyblivého terminálu a mnohé ďalšie.
Ministerstvo dopravy, pôšt a telekomunikácií SR navrhuje vydať tri celoplošné licencie UMTS, pričom odporúča, aby Telekomunikačný úrad SR vypísal najprv výberové konanie typu “súťaž krásy” na udelenie licencie pre tretieho poskytovateľa mobilných telekomunikačných služieb a po úspešnom výbere tretieho operátora, ešte pred vydaním licencie, ponúkol ďalšie dve licencie na pásmo UMTS súčasným poskytovateľom mobilných telekomunikačných služieb.
Po vypísaní výberového konania a následnom udelení licencií dôjde k vstupu tretieho poskytovateľa mobilných telekomunikačných služieb na telekomunikačný trh v Slovenskej republike. Tým sa začne praktická fáza zavádzania UMTS na Slovensku, ktorou bude technická realizácia tohoto systému a následne poskytovanie služieb. Časový horizont uvedenia UMTS na Slovensku do prevádzky sa predpokladá v druhej polovici roku 2003. Tento termín bude záväzne stanovený až v samotných licenciách UMTS udelených budúcim prevádzkovateľom tohoto systému.
Vo väčšine európskych krajín výberové konania na prevádzkovateľov systému UMTS už boli ukončené alebo práve prebiehajú. Akékoľvek zdržanie pri zavádzaní tohto systému by mohlo spôsobiť zaostávanie Slovenskej republiky v dôležitej oblasti budovania globálnych celoeurópskych telekomunikačných systémov a tým viesť k jej izolácii. 
Návrh materiálu “Návrh základných podmienok na vypísanie výberového konania na poskytovanie mobilných telekomunikačných služieb v pásmach UMTS a GSM” bol predložený na rokovanie Porady ekonomických ministrov SR. PEM SR dňa 27. augusta 2001 materiál prerokovala, zobrala na vedomie a po zapracovaní pripomienok odporučila vláde SR takto upravený materiál schváliť.